ཁོ་སྔ་དྲོ་ནས་ཉིན་གུང་བར་སོང་ན་ཡང་རི་དྭགས་རི་བོང་གཅིག་ཀྱང་མ་སོད་པས།སེམས་ནས་རེ་བ་ཆད་དེ།རི་དྭགས་རྔོན་དུ་མ་འོངས་ན་ཅི་མ་རུང།དེ་རིང་རི་དྭགས་མི་སོད་པའི་ཉི་ནག་ཡིན་ཀྱང་སྲིད་སྙམ།དེ་ལྟར་བསམ་བློ་བཏང་ནས་འགྲོ་བཞིན་པའི་སྐབས།ཐང་སྟོང་གི་དཀྱིལ་ན་ཝ་ཞིག་འགྲོ་བ་རིག་པས།ཤ་ཁྱི་བཏང་བར།ཝས་ཤ་ཁྱི་རིག་པ་ཙམ་གྱིས་མདའ་འཕངས་པ་ལྟར་བྲོས།ཤ་ཁྱིས་ཝ་བྲོས་པ་མཐོང་བས་བྱ་འཕུར་བ་ལྟར་བདས་སོང།ཁོས་ཀྱང་རྟ་ལ་ལྕག་ཚན་བཞུས་ནས་རྗེས་སྙེགཝས་མི་ཁྱི་གཉིས་ཀས་འདེད་པ་མཐོང་བས་སྐྲག་ནས་ཁུང་བུ་མགོ་རྡོལ་ཞིག་ལ་འཛུལ་སོང།མི་ལེ་ལོ་ཅན་དེས་ཞྭ་ཕུད་ནས་ཁུང་སྒོ་གཅིག་བཅད།མདའ་གཞུ་རྟ་གློར་བཏགས།རྟའི་སྲབ་མདའ་ཁྱི་སྐེད་ལ་སྦྲེལ།རང་ཉིད་སོང་ནས་ཁུང་སྒོ་གཅིག་བརྐོས་པས།ཝ་དེ་སྐྲག་ནས་ཁུང་ནང་དུ་སྡོད་མ་ཚུགས་པར་ཁུང་མགོ་ནས་ཡར་ཐོན་པས།ཞྭ་མགོ་ལ་བསྐོན་ནས་བྲོས།ཤ་ཁྱིས་དེ་མཐོང་འཕྲལ།ཝའི་རྗེས་བསྙེགས་ནས་དེད།རྟ་ཡང་ཁྱིའི་སྐེད་ལ་སྦྲེལ་ཡོད་པས་ཁྱིའི་རྗེས་ལ་བང་རྩལ་གྱིས་བརྒྱུགས་སོང།ལེ་ལོ་ཅན་དེས་ཐང་གི་རྡོ་བླངས་ནས།རུམ་གྱི་བྲོ་ལྷུང་ཞེས་པའི་དཔེར་སོང་བས།རྐང་ཐང་མགོ་རྗེན་ལ་རྟའི་རྗེས་བསྙེགས་ནས་བརྒྱུགས།དེ་ལྟར་ཝ་སྔོན་ལ་བྲོས།ཤ་ཁྱིས་རྗེས་ནས་བདས།རྟའི་སྲབ་མདའ་ཁྱིའི་སྐེད་ལ་སྦྲེལ་ཡོད་པས་རྟ་རང་དབང་མེད་པར་ཁྱིའི་རྗེས་ལ་བརྒྱུགས།ལེ་ལོ་ཅན་དེ་ཐང་ཆད་ནས་དབུགས་ལྷེམ་ལྷེམ་ངལ་གསོ་ཅུང་ཟད་བྱས་པའི་བར་ལ།ཝ་ཁྱི་རྟ་གསུམ་གཅིག་རྗེས་གཅིག་གིས་བསྙེགས་ནས།བར་ཐག་ཇེ་རིང་ལ་སོང་བས་གར་སོང་ཆ་མེད་དུ་བོར་སོང།ཁོས་ལམ་དུ་ཐུག་ཚད་ཀུན་ལ།ཞྭ་གོན་པའི་ཝ་ཞིག་ཨེ་རིགརྟ་འཁྲིད་པའི་ཁྱི་ཞིག་ཨེ་རིགམདའ་གཞུ་འཁུར་བའི་རྟ་ཞིག་ཨེ་རིག་ཅེས་དྲིས་པས་ཐོས་ཚད་ཀུན་གྱིས་འདི་ནི་སྨྱོན་པས་སྨྱོ་གཏམ་ལབ་པ་རེད་ཅེས་གད་མོ་དགོད་པ་ལས་ལན་འདེབས་མཁན་གཅིག་ཀྱང་མ་བྱུང།